ভবানীপুরে খসড়া তালিকা থেকে বাদ প্রায় ৪৫ হাজার ভোটার! তড়িঘড়ি জরুরি বৈঠকে মুখ্যমন্ত্রী

কলকাতা: রাজ্যে এসআইআর (Special Intensive Revision-SIR) প্রক্রিয়া প্রায় শেষের পথে। খসড়া ভোটার তালিকা প্রকাশ হতেই চাঞ্চল্য! ভবানীপুর বিধানসভা (Bhawanipur Assembly) কেন্দ্রে প্রায় ৪৫ হাজার ভোটারের নাম বাদ পড়েছে বলে জানা গিয়েছে। বিষয়টি সামনে আসতেই তড়িঘড়ি কালীঘাটের (Kalighat) বাড়িতে জরুরি বৈঠক ডাকলেন তৃণমূল সুপ্রিমো মমতা বন্দ্যোপাধ্যায় (Mamata Banerjee)।

এই বৈঠকে ডাকা হয়েছে ভবানীপুরের সমস্ত কাউন্সিলর এবং বিএলএ-২ (Booth Level Agent-2) দের। ভবানীপুর মুখ্যমন্ত্রী মমতা বন্দ্যোপাধ্যায়ের নিজের নির্বাচনী কেন্দ্র। ২০২১ সালের উপনির্বাচনে এই কেন্দ্র থেকেই তিনি তৃতীয়বার মুখ্যমন্ত্রী হন। ফলে এই এলাকার ভোটারদের গণতান্ত্রিক অধিকার রক্ষা তাঁর কাছে বিশেষ গুরুত্ব বহন করে বলেই রাজনৈতিক মহলের মত।

আরও পড়ুন: ৩ ফেব্রুয়ারি শুরু হবে বিধানসভার অধিবেশন, ৫ ফেব্রুয়ারি বাজেট

সূত্রের খবর, ভবানীপুরের কোন কোন ওয়ার্ডে সবচেয়ে বেশি ভোটারের নাম বাদ পড়েছে, তা খতিয়ে দেখতে কাউন্সিলরদের বিস্তারিত পর্যালোচনার নির্দেশ দেবেন মমতা বন্দ্যোপাধ্যায়। পাশাপাশি, কীভাবে দ্রুত সংশোধনের মাধ্যমে প্রকৃত ভোটারদের নাম তালিকায় ফেরানো যায়, সেই কৌশল নিয়েও আলোচনা হতে পারে বলে জানা যাচ্ছে।